New York onder waterInwoners van New York is gemaan om dringend skuiling te vind terwyl verskeie paaie weens die tropiese storm Ida gesluit is. (Foto: David Dee Delgado / AFP) Inwoners van New York (NY) in die VSA is gemaan om dringend skuiling te vind terwyl verskeie paaie weens die tropiese storm Ida gesluit is. Kathy Hochul, goewerneur van die staat, het ŉ noodtoestand afgekondig ná grootskaalse oorstromings in veral Brooklyn en Queens. Honderde vlugte is gevolglik ook by die Newark-, LaGuardia- en JFK-lughawens gekanselleer. “Vind onmiddellik skuiling. Vlieënde brokstukke kan ŉ gevaar vir diegene sonder skuiling inhou. Beweeg na ŉ laer verdieping en bly weg van vensters af,” het die staat se noodbestuurstelsel op Twitter gesê. Die storm het ook tot verskeie kragonderbrekings oor New York gelei. Inwoners van New York is gemaan om dringend skuiling te vind terwyl verskeie paaie weens die tropiese storm Ida gesluit is. (Foto: David Dee Delgado / AFP) Die nasionale weerdiens het verder gewaarsku dat lewensbedreigende kitsoorstromings van die Middel-Atlantiese state na New England waarskynlik is. Dié gebiede kan Donderdag reënval van meer as 20 cm diep verwag. ŉ Noodtoestand is ook in New Jersey, wat aan New York grens, verklaar. Intussen het ŉ tornado Annapolis, sowat 50 km van New York, getref en skade aan onder meer bome en kragpale aangerig. Die weerdiens het ook gewaarsku dat tornado’s moontlik in die suide van Connecticut en New York asook die noorde van New Jersey kan voorkom. Sewe mense is sedert die storm Louisiana Sondag bereik het, dood. ŉ 19-jarige man is Woensdag in Maryland dood ná ŉ gebou ineengestort het terwyl nog iemand vermis word. Maroela Media het vroeër berig dat hospitale in die suide van die deelstaat Louisiana genoop was om pasiënte na mediese sentrums oor te plaas ná swaar reën en tornado’s massiewe skade aan infrastruktuur aangerig het. Joe Biden, Amerika se president, sal na verwagting Vrydag na Louisiana reis waar meer as een miljoen huise sonder elektrisiteit gelaat is.